RCL ตั้งเป้าปี 65 ขนส่งเรือโตเกิน 10% รับแผนเพิ่มเส้นทาง-ดีมานด์สูง
RCL มองแนวโน้มขนส่งปี 65 โตไม่ต่ำกว่า 10% ตามความต้องการขนส่งทางเรือสูง อีกทั้งบริษัทเพิ่มเส้นทางขนส่งมากขึ้นตอบโจทย์ความต้องการของลูกค้า
RCL มองแนวโน้มขนส่งปี 65 โตไม่ต่ำกว่า 10% ตามความต้องการขนส่งทางเรือสูง อีกทั้งบริษัทเพิ่มเส้นทางขนส่งมากขึ้นตอบโจทย์ความต้องการของลูกค้า
14 ก.พ. 2565

นายทวินโชค ตันธุวนิตย์ ผู้อำนวยการอาวุโส (หัวหน้าภูมิภาค ปฏิบัติการ และธุรกิจ) บริษัท อาร์ ซี แอล จำกัด (มหาชน) หรือ RCL เปิดเผยว่า บริษัทตั้งเป้าปี 65 ปริมาณการขนส่งเติบโตไม่ต่ำกว่า 10% ตามความต้องการขนส่งสินค้าทางเรือยังสูง และบริษัทได้เพิ่มเส้นทางการขนส่งมากขึ้น เพื่อตอบโจทย์ความต้องการของลูกค้าให้ครอบคลุมมากขึ้น ขณะเดียวกันปริมาณเรือที่รอการขนส่งสินค้าที่อยู่บริเวณท่าเรือมีปริมาณที่หนาแน่นมากในปัจจุบันคาดว่าจะคลี่คลายลงในช่วงครึ่งปีหลัง
โดยปัจจุบัน กองเรือของบริษัทมีจำนวน 50 ลำ ขณะที่บริษัทอยู่ระหว่างเตรียมทยอยนำเรือที่เคยปล่อยเช่าไปก่อนหน้านี้ 10 ลำกลับมาเพื่อให้บริการแก่ลูกค้าเอง ในขณะที่ช่วงปลายปี 65-ต้นปี 66 บริษัทเตรียมรับเรือเพิ่มเข้ามาอีก 2 ลำ พร้อมทั้งยังคงเน้นการบริหารจัดการกองเรืออย่างมีประสิทธิภาพเพื่อให้เหมาะสมกับการใช้เรือขนส่งสินค้าของลูกค้าที่มีจำนวนมากขึ้น
ด้านราคาน้ำมันที่ปรับตัวเพิ่มสูงขึ้น เป็นปัจจัยกระทบหลักต่อค่าใช้จ่ายที่ปรับตัวเพิ่มสูงขึ้น บริษัทจึงได้ทำสัญญาซื้อขายน้ำมันล่วงหน้าไว้บางส่วน ขณะที่ค่าใช้จ่ายด้านอื่นๆ ก็มีการปรับตัวเพิ่มสูงขึ้นตาม บริษัทจึงยอมรับว่าในปีนี้ต้นทุนคงจะปรับตัวเพิ่มสูงขึ้นแน่นอน แต่อย่างไรก็ตามบริษัทยืนยันจะดูแลค่าใช้จ่ายให้อยู่ในระดับที่ดีที่สุด
“เราได้มีการปรับกลยุทธ์ในการที่จะเพิ่มการขนส่งในเส้นทางที่สามารถให้ผลตอบแทนได้เพิ่มมากขึ้น และจำกัดการขนส่งในเส้นทางที่มีผลตอบแทนต่ำกว่า ในขณะเดียวกันยังได้มีการซื้อสัญญาน้ำมันไว้ล่วงหน้าเพิ่มเติม เพื่อที่จะสามารถบริหารจัดการต้นทุนได้อย่างดีที่สุด” นายทวินโชค กล่าว